《朐冈行赠迟户部兼简冯汝强伯仲》
明代·陆粲

君不见朐山之冈矗立千万重，高者盘躩如虬龙，下者偃蹇
蹲高如貔熊。
中起双尖屹相向，青天突兀安屏障。
灵栖仙宅信孤迥，碧涧红泉亦清壮。
东州迟侯爱山者，茅堂窈窕冈之下。
饥鼯缘屋萝雨垂，老鹤啄阶松雪洒。
时登巉岩入幽绝，万壑阴霞倏兴没。
天风萧萧日欲堕，野色苍然上眉发。
一从献策金门去，寂寞冈前旧游路。
竹户留诗碧藓封，石床散帙红霞护。
朅来持节下三吴，楼船伐鼓凌江湖。
酒边向我夸故山，令我耳热歌呜呜。
迟侯尔勿言，且复共饮酒。
我生夙抱山水癖，往曾楚粤穷林薮。
只今潦倒意未衰，决策东行定非久。
朐冈之游亦何有，泰岱云松落吾手。
海门虹月踏飞梁，蓬阁烟涛坐虚牖。
因君寄语大小冯，肯同蹑郤追从否？

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。